Meester van hooggeregshof in Mpumalanga vas vir bedrog | Netwerk24
David Warner het sy eerste toetshonderdtal ná die opspraakwekkende balpeuteryskandaal in 2018 aangeteken en Australië sodoende in volkome beheer geplaas op die tweede dag van die eerste toets teen Pakistan in Brisbane.
Donald Gordon sterf
Die bekende sakeleier Donald Gordon wat die Liberty groep begin het, is op die ouderdom van 89 dood.
Rekordprys vir 1ste Marvel-strokiesprentboek
Die hoogste prys nóg is Donderdag vir 'n strokiesprentboek van Marvel Comics betaal.
Meester van hooggeregshof in Mpumalanga vas vir bedrog
Deur Arisa Janse van Rensburg 08 November 2019 21:15
Die meester van die hooggeregshof in Mpumalanga het Vrydag op aanklag van bedrog van meer as R1,7 miljoen in die landdroshof in Mbombela verskyn.
Adv. Bina Masuku (44) is Donderdag ná 'n maande lange ondersoek deur die Valke in hegtenis geneem.
Adv. Bina Masuku, die meester van die hooggeregshof in Mpumalanga, staan tereg op aanklagte van bedrog, geldwassery, korrupsie en die oortreding van die Wet op Immigrasie. Foto: Verskaf
Please Elvis Kgosiemang (35), adv. Bina Masuku se beweerde kêrel, staan tereg op aanklagte van bedrog, korrupsie, geldwassery en nabootsing van 'n prokureur. Foto: Verskaf
Masuku is in Junie vanjaar reeds geskors vir die inmenging in boedels, sowel as die belemmering van die Valke-ondersoek.
Volgens kapt. Dineo Sekgotodi, Valke-woordvoerder in Mpumalanga, het Masuku beloof dat sy haar Donderdag by hul kantoor sou aanmeld, maar sy het nooit opgedaag nie. Sy is later die dag in Vosloorus aan die Oos-Rand in hegtenis geneem en is Donderdagaand in Mbombela aangekla.
Luidens 'n verklaring van die Valke het Masuku vir die afgelope twee jaar eise na haar kêrel, Please Elvis Kgosiemang (35), wat homself as 'n prokureur voorgedoen het, gestuur.
"Sommige eisers het nooit hul geld ontvang nie. In plaas daarvan is dit tussen die twee verdeel. Tot dusver is byna R1,7 miljoen van agt families verduister. Daar word vermoed dat die bedrag net die punt van die ysberg is," sê Sekgotodi in die verklaring.
Kgosiemang het hom Vrydagoggend aan die polisie oorgegee en saam met Masuku in die hof verskyn.
Die saak is tot 11 November uitgestel wanneer die paartjie na verwagting om borgtog sal aansoek doen.
Die departement van justisie en van grondwetlike ontwikkeling sê hy sal eers in 'n latere stadium kommentaar lewer.
Meer oor: Please Elvis Kgosiemang | Adv. Bina Masuku | Mpumalanga | Hof | Meester Van Die Hooggeregshof | Bedrog